Aḍris, d tagrumma n tugzimin yezdi yiwen usentel, ilaq amaru ad yesddu tigawin d tikta n uḍris ta deffir ta akken myezwarent, ur yettezi ara yettenneḍ deg yiwet n tigawt neɣ n takti, ɣef waya imusnawen n tesnilest taḍrisant wwin-d ameslay ɣef usezdi d tenmeẓla taḍrisant « Tuddsa n uḍris tbedd ɣef wassaɣen yellan gar tefyar, gar teseddarin akked yiḥricen i yettilin deg-s. Assaɣen-a d nutni i yettawin imeɣri seg takti ɣer tayeḍ akken ad yefhem aḍris; d nutni daɣen i d-yemmalen asezdi-is neɣ asarez-is.»16 Isuraz n usezdi d tenmeẓla taḍrisant bḍan ɣef sin: isuraz n tuqqna d yisuraz n tuddsa. Isuraz n tuqqna sɛan azal deg uḍris imi d nutni i d-yessebganen asfari n tefyar n tigawin n yiwet n tugzimt , acku tettɛawan imeɣri akken ad yakez anamek n tikta i yebɣa umaru ad tent-id-yessiweḍ, ma d isuraz n tuddsa ttɛawnen imeɣri, akken ad yegzu anamek n uḍris.